אברהם כהן (קצין ודיפלומט)

אברהם כהן (7 בדצמבר 1919, ט"ו בכסלו ה'תר"פ – 8 בינואר 2006, ח' בטבת ה'תשס"ו) היה מראשוני הש"י וחיל המודיעין, המושל הצבאי של הגליל ושגריר ישראל בגאנה ובתאילנד.

ביוגרפיה
כהן נולד בשכונת בית יעקב בירושלים, והיה בן שמיני להוריו דוד ורחל.

הוא למד בבית הספר תחכמוני ובשנת 1933, כשהיה בגיל ארבע עשרה, זייף את גילו והצטרף לפלוגת קשר בהגנה בירושלים. בין השנים 1938–1940 שירת כנוטר במשטרת הרכבות של המנדט הבריטי כמדריך ומארגן מערכות קשר.

בשנת 1940, בגיל 21, נסע לחצרו של האמיר (לאחר מכן המלך) עבדאללה בירדן בעקבות אחיו, הנגר הירושלמי מנדל כהן. השניים ביצעו עבור המלך עבודות שונות בארמונו בעמאן ולאחר מכן אברהם היה מנהל העבודה בבניית ארמון החורף של המלך בעיירה שוני. במהלך שהותם בירדן העבירו מידע על ירדן למחלקה הערבית בש"י. למחרת כ"ט בנובמבר, עם פרוץ מלחמת העצמאות, חזר כהן לארץ ב"טרמפ" במכוניתה של בתו של המלך. בשנת 1995 לאחר חתימת הסכם השלום עם ירדן הוזמנו כהן ואשתו לביקור אצל המלך חוסיין וכהן התבקש לייעץ למלך בנוגע לשיפוץ הארמון.

שירות בצה"ל
לתחום המודיעין גויס על ידי חברו יצחק נבון (לימים נשיא המדינה) ובמלחמת העצמאות היה קצין המודיעין המרחבי של אזור ירושלים. בתפקידו זה הפעיל סוכנים בריכוזים הערבים וחקר שבויים שנתפסו על ידי צה"ל.

בשנת 1950 מונה לפקד על יחידת מודיעין 10 (לימים 504), והחליף את דוד קרון שהשתחרר מצה"ל. בתפקידיו אלו יצר מדרג להערכת מידע על פי טיבו ומהימנות הסוכן שמסרו.

בשנת 1951 יצא לקורס מג"דים ומונה לסגן מפקד גדוד 21 של חטיבת גולני לאחר קרב תל מוטילה.

לאחר זמן קצר בגדוד 21 חזר כהן לחיל המודיעין והוטלה עליו מלאכת ההקמה של בית הספר למודיעין (בה"ד 15) במפקדתו לשעבר של חסן סלאמה ברמלה.

בפברואר 1953 מונה למושל הצבאי של אזור הגליל ודאג להקל את תנאי החיים של ערביי הגליל ואת הגבלות התנועה שלהם.

שירות במשרד החוץ
בשנת 1956 הושאל למשרד החוץ והוצב בשגרירות ישראל באנקרה כנספח כלכלי מטעם משרד ראש הממשלה.

החל משנת 1959 מילא מספר תפקידים במשרד החוץ, ביניהם סגן מנהל מחלקת המזרח התיכון, מנהל מחלקת קשר, ומנהל מחלקת כוח אדם בסגל המשרד.

בתקופה זו סיים לימודים לתואר ביחסים בינלאומיים ומדעי המזרח התיכון באוניברסיטה העברית.

בין השנים 1967–1973 כיהן בתפקיד שגריר ישראל בגאנה וחזר לישראל לפני מלחמת יום הכיפורים.

בין השנים 1973–1978 היה ממונה על הסכמי העבודה בנציבות שירות המדינה תפקיד אליו הושאל ממשרד החוץ. בשנת 1978 חזר למשרד החוץ והוצב במרכז למחקר מדיני. בשנת 1979 מונה לתפקיד סגן מנהל המרכז.

בין השנים 1981–1985 כיהן כשגריר ישראל בתאילנד ובסיום תפקיד זה פרש לגמלאות.

תפקידים בגמלאות
בין השנים 1985–1997 היה נציג ציבור מטעם המעסיקים בבית הדין הארצי לעבודה (תפקיד בו כיהן גם בין השנים 1978-1981). בין השנים 1985–1987 היה ממונה על ההסברה ויחסי הציבור בעיריית ירושלים.

כמו כן היה יו"ר ועד גמלאי משרד החוץ, ראש סניף רוטרי בירושלים, היה פעיל בארגון ותיקי ההגנה וב"צוות" - ארגון גמלאי צה"ל וחבר ודירקטור בוועדות וקרנות שונות ביניהן הוועדה למינוי מנכ"לים בשירות המדינה.

נפטר ב-8 בינואר 2006 בירושלים בגיל 86, והובא לקבורה בבית העלמין הר המנוחות. היה נשוי לרחל (לבית וינברג) ולזוג שלושה ילדים.

לקריאה נוספת
עדנה יוגב ויוסי פורת, "אברהם כהן, קבלן ארמון החורף ההאשמי, איש מודיעין ודיפלומטיה", "רוח צוות" גיליון 52, ינואר-פברואר 2001, עמ' 34–36
ניצני החבצלת: המודיעין במלחמת העצמאות, 1948–1949, יואב גלבר, שני כרכים, משרד הביטחון תש"ס (2000). (כהן מאוזכר במקומות רבים בספר)

קישורים חיצוניים
 אברהם כהן באתר ההנצחה של משרד החוץ.

 דף ארמון החורף שבנה כהן בירדן באתר משפחת המלוכה ההאשמית. 

הערות שוליים

קטגוריה:שגרירי ישראל בגאנה
קטגוריה:שגרירי ישראל בתאילנד
קטגוריה:מושלים צבאיים ישראלים
קטגוריה:אנשי הש"י
קטגוריה:עובדי משרד החוץ
קטגוריה:קבלני בניין ארץ-ישראלים
קטגוריה:מפקדי יחידה 504
קטגוריה:מפקדי בה"ד 15
קטגוריה:סגני-אלופים בצה"ל
קטגוריה:אנשי היישוב ילידי הארץ
קטגוריה:בוגרי בית הספר תחכמוני (ירושלים)
קטגוריה:בוגרי האוניברסיטה העברית בירושלים
קטגוריה:חיילי חיל המודיעין במלחמת העצמאות
קטגוריה:יהודים הקבורים בהר המנוחות
קטגוריה:ישראלים שנולדו ב-1919
קטגוריה:ישראלים שנפטרו ב-2006